Dávid. Ǎ ńsīsīm wáma, kaŋá Ńtondôbə, ǹnə́m wámā ósə̄ o lūūgu m̀fúfúb dzwé wóé. 2Ǎ ńsīsīm wáma, kaŋá Ńtondôbə, tə wavóan tɔ də́dā yā áfáŋ ásə ǎ bɔ wa ! 3Énye ǎ dzu evǔs dzóē ésə á mááŋ, a lɛdəgə̌ fə wa miǹtyé míē mísə. 4A vaa enyiŋ dzóe ébē, a bɔ́di wa ekád ékpân mətǐŋ ai mvam. 5A tɔŋ fím dzoe ai akúmá díé, ǒ ngadúgan enânga anə ndoe. 6Ǹtondôbə a bɔ mam mə́ sósōō, a tsíg ńtól á tə̄tə̄lə́ ású ébá bə́sə̄ bə́ bə̄lə́ étībílí. 7A kúli Mósɛs məzěn móé ai bɔ́n bə́ Ísraɛ̂l biyə̌ŋ bí mam bíé. 8Ǹtondôbə a nə mvam ai ngɔ́l, endəndəm á liŋan, ǹtud ai ekpân mətǐŋ. 9Ǎ bɔ̌ kig mədzó ábǒg ásə, á nyiě kig ovílá á ńnə̄m á ńtīē kɔ́m. 10Ǎ bəlǎn kig ai bíā anə́ mīńsə̄m myáán myáyi, ǎ yân kig ai bíā anə́ bivǔs byáán byáyəan. 11Ḿból yób á nə́ oyǎb ai sí, éyə ekpân mətǐŋ dzíé yálod ébá bámbádā nyé nālá. 12Ḿból ńnam kídí ó nə́ óyǎb ai ǹnam ngōgé, ḿból tē ńgɔ ǎ woa miǹsə́m myáán oyǎb. 13Ḿból ésīá ā mvaman ai bɔ́n, éyə Ǹtondôbə ǎ mvaman nálā ai ébá bakɔn nyé wɔ̄ŋ. 14A yəm é dzóm bī nə́ ḿmāmán ai dzɔ́ ḿbəŋ m̀bəŋ, a dúgan tsǒg naa bǐ nə m̀búlúg. 15Amú məlú mə́ mod mə́ nə anə́ élɔ̄g, a sam anə́ éviviě yā áfūb: 16mǎn évúndu a dzimbí fə̄ nyé, ǎ man yǎ, afolá díé lə́ ngābád kīg fə nyé yəm. 17Hədá, ekpân mətǐŋ Ńtondôbə, é nə̄ kɔ́m yǎ kɔ́m ású ébá bákɔn nyé wɔ̄ŋ, sósōō wōē ású bɔ́n bə́ bɔ́n bábán, 18ású ébá bábaala elad amvóé dzíé, á bávóǎn kig nyiě mə̄mvéndé móé. 19Ǹtondôbə a ngáyín étɔá kúm dzíé á yób, etɔá kúm dzíé yâdɔ byə́m bísə. 20Kaŋán Ǹtondôbə, mína běngəlɛs bóé bə́sə, biwólo mim̀bə̌ŋ yā myāsyé ébūg dzíé, á myābɔ məwóg ǹnyie anə́ myāwóg ébug dzíé. 21Kaŋán Ǹtondôbə, mína miǹkunda míe mísə, bəsíé bóé yā myādzála ǹyián wóé. 22Kaŋán Ǹtondôbə, mína bikokoma bíé bísə, á mə̄bódā mə́ sí mə́sə̄ yā édzōē dzíé. Kaŋá Ńtondôbə, á ńsīsīm wáma.